《读陶渊明集》
宋代·慕容彦逢

晋末何所似，波心跃长鲸。生民畏扰攘，蹙頞视欃枪。

渊明当此时，弃爵务躬耕。葛巾漉家酎，杯乾壶再倾。

恢然聊寄傲，无心事将迎。眼底不足语，笔下漫摅情。

襟怀有佳趣，落纸字字清。有如碎寒冰，贮之琉璃罃。

又如湛秋水，含兹霜月明。秀气如可掬，妙理不可名。

辞中有馀意，此致尤更精。班豪诚可厌，曹侈无足评。

斯文孰比拟，诵之清风生。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。